CELEX: 62014TN0798
Language: sl
Date: 2014-12-05 00:00:00
Title: Zadeva T-798/14: Tožba, vložena 5. decembra 2014 — DenizBank/Svet

16.3.2015   
            
            
               SL
            
            
               Uradni list Evropske unije
            
            
               C 89/29
            
         Tožba, vložena 5. decembra 2014 — DenizBank/Svet
   (Zadeva T-798/14)
   (2015/C 089/35)
   Jezik postopka: angleščina
   
      Stranki
   
   
      Tožeča stranka: DenizBank A.Ș. (Esentepe, Turčija) (zastopniki: M. Lester in O. Jones, Barristers, R. Mattick in S. Utku, Solicitors)
   
      Tožena stranka: Svet Evropske unije
   
      Predlogi
   
   Tožeča stranka Splošnemu sodišču predlaga:
   
               —
            
            
               razglasitev ničnosti Sklepa Sveta 2014/659/SZVP z dne 8. septembra 2014 (1) in Uredbe Sveta (EU) št. 960/2014 z dne 8. septembra 2014 (2) (skupaj z izpodbijanimi ukrepi) v delih, v katerih se nanašata na tožečo stranko;
            
         
               —
            
            
               ugotovitev, da se v skladu s členom 277 PDEU člen 1 Sklepa 2014/659 in člen 1(5) Uredbe št. 960/2014 ne uporabljata;
            
         
               —
            
            
               naložitev plačila stroškov Svetu.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja štiri tožbene razloge.
   
               1.
            
            
               Prvi tožbeni razlog: Svet naj bi kršil obveznost obrazložitve sprejetja izpodbijanih ukrepov proti tožeči stranki. Tožeča stranka dalje trdi, da Svet nikakor ni obrazložil sprejetja izpodbijanih ukrepov zoper njo niti je ni obvestil o njenem vpisu na seznam.
            
         
               2.
            
            
               Drugi tožbeni razlog: Svet naj bi kršil pravico do obrambe tožeče stranke, vključno s pravico do poštenega sojenja in učinkovitega sodnega nadzora. Tožeča stranka trdi, da Svet ni navedel nikakršnih razlogov ali dokazov za sprejetje izpodbijanih ukrepov zoper njo, da ji ni dal možnosti, da v zvezi s tem poda svoje mnenje in da je tako Sodišču onemogočil „izvršitev učinkovitega sodnega nadzora“.
            
         
               3.
            
            
               Tretji tožbeni razlog: Svet naj bi s sprejetjem izpodbijanih ukrepov zoper tožečo stranko s številnih vidikov kršil Sporazum iz Ankare med Turčijo in EU (in njegov Dodatni protokol).
            
         
               4.
            
            
               Četrti tožbeni razlog: Svet naj bi kršil načeli prepovedi diskriminacije in sorazmernosti ter naj bi neupravičeno in nesorazmerno posegel v temeljne pravice tožeče stranke.
            
         
      (1)  Sklep Sveta 2014/659/SZVP z dne 8. septembra 2014 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 271, str. 54).
   
      (2)  Uredba Sveta (EU) št. 960/2014 z dne 8. septembra 2014 o spremembi Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 271, str. 3).